Diari Oficial de la Generalitat Valenciana


Sumari del DOGV 8506, del 14-03-2019 (2019/2011)

RESOLUCIÓ de 13 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 3/18-AIA Catí.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8506

Data del DOGV
:   14-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2011


Data del document
:   13-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Catí
    * impacte ambiental

RESOLUCIÓ de 13 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 3/18-AIA Catí. [2019/2011]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 3/18-AIA Catí.  
  
Declaració d'impacte ambiental  
Expedient: 3/18-AIA.  
Promotor: Alfredo Puig Puig.  
Objecte del projecte: granja de pollastres d'engreix.  
Autoritat substantiva: Ajuntament de Catí.  
Localització: polígon 23, parcel·la 538, municipi de Catí, prov. de Castelló.  
  
Descripció del projecte.  
1. D'acord amb l'estudi d'impacte ambiental, la descripció del projecte és la següent:  
El present projecte consisteix en la construcció d'una granja de pollastres d'engreix de 80.000 places.  
La ubicació cadastral és la següent: polígon 23, parcel·la 538, municipi de Catí, prov. de Castelló. L'accés es realitza des del municipi de Catí per la carretera CV-128 en direcció Morella, a uns 4,2 km del municipi, prenent el camí a mà dreta que hi ha abans de creuar el barranc de Salvassòria. Aquest camí dona accés a la parcel·la.  
L'explotació ramadera està formada per tres naus diàfanes amb una superfície total de 4.998,75 m². Dues de les naus tindran unes dimensions de 120,5 m x 15,5 m, i la tercera nau tindrà dimensions de 81,5 m x 15,5 m.  
L'explotació es dedica a l'engreix de pollastres, amb una densitat de població màxima de 39 kg/m². El procés consisteix en l'estabulació de les aus en les tres naus diàfanes, amb solera contínua de formigó cobertes amb jaç o llit. El sistema d'explotació és «tot dins-tot fora» i la duració del cicle serà de 5 i 8 setmanes. El pes viu aconseguit serà d'1,8-3 kg. Després de l'engreix els animals seran traslladats a una altra instal·lació per al seu sacrifici.  
El nombre de cicles anuals serà de 4 a 6. Tenint en compte una capacitat per cicle de 80.000 pollastres i 5 cicles anuals en mitjana, s'obté una capacitat anual de 400.000 pollastres per any.  
Les instal·lacions comptaran amb:  
- Tancat perimetral format per tanca metàl·lica de simple torsió d'1,5 m d'alçària.  
- Motxilla de desinfecció a pressió amb una solució per a desinfectar els vehicles.  
- Pediluvi en totes les entrades per als vianants.  
- 9 sitges d'alimentació, d'acer galvanitzat de 27 m³ i sistema de transport del pinso a les menjadores.  
- Instal·lació d'aigua que se subministrarà per la xarxa pública d'aigua potable de Catí.  
- Dos depòsits d'aigua de 25 m³ cadascun.  
- Sistema de ventilació d'entrada natural i forçada.  
- Sistema de calefacció format per 2 calefactors de 95 kW alimentats amb gasoil.  
- Dos depòsits de gasoil d'1 m³ cadascun.  
- Instal·lació elèctrica de 16 A amb quadre general de protecció a la instal·lació i a les persones.  
- Enllumenat interior amb llums estancs de 58 W.  
- Grup electrogen d'emergència amb motor dièsel, generador de 65 kVA i depòsit de 100 l.  
El consum de recursos previst per l'activitat és:  
- Energia elèctrica: 86.937,5 kWh/any.  
- Aigua: 5.836,80 m³/any.  
- Pinso: 1.760.000 kg/any.  
El subministrament d'aigua procedeix de la xarxa municipal, a partir del subministrament al Mas de Nadella mitjançant una canonada d'uns 70 m fins als depòsits, transcorrent per terreny agrícola. Del total previst per al consum es desglossa en:  
- Consum d'aigua per a animals: 80.000 pollastres x 0,069 m³/any=5.520 m³ /any.  
- Consum d'aigua per a neteja: 4.800m² x 0,066 m³/m²/any=316 m³/any.  
Els principals residus generats seran els següents:  
- Llots de rentada i neteja: 316,8 m³/any.  
- Animals morts: 11.700 kg/any.  
- Femta d'animals, orina i fem: 800 t/any.  
- Envasos de paper i cartó: 30 kg/any.  
- Envasos de plàstic: 15 kg/any.  
- Envasos de fusta: 60 kg/any.  
- Medicaments: 12 kg/any.  
- Olis minerals no clorats de motor: 30 litres/any.  
- Draps i absorbents contaminats: 2 kg/any.  
- Filtres usats d'oli: 30 kg/any.  
- Envasos contaminats: 15 kg/any.  
- Aerosols buits: 6 kg/any.  
- Bateries de plom: 50 kg/any.  
- Residus la recollida dels quals i eliminació és objecte de requisits especials per a previndre infeccions: 6 kg/any.  
- Productes químics que consisteixen en substàncies perilloses: 6 kg/any.  
- Tubs fluorescents: 6 kg/any.  
Quant a la gestió dels residus que es generen, presenta:  
- Per a la gestió de la gallinassa: contracte de tractament i transport de residus ramaders de l'empresa Basculantes Especiales, SL, amb seu a Múrcia, inclosa en el registre SANDACH.  
- Compromís d'inscripció en l'associació d'usuaris de casetes de cadàvers de bestiar no boví.  
- Contracte de gestió de residus zoosaniatris amb l'empresa ACRIPORTE.  
  
Tramitació administrativa  
El 26 de juliol de 2017 l'Ajuntament de Catí remet a la Direcció Territorial de la Conselleria d'Agricultura, Medi Ambient, Canvi Climàtic i Desenvolupament Rural l'expedient d'avaluació d'impacte ambiental.  
El 8 de novembre de 2017 l'Ajuntament de Catí emet certificat en el qual indica que l'expedient s'ha exposat a informació pública pel termini de 30 dies hàbils, des del 28 de juliol de 2017 fins al 28 d'agost de 2017, sense que s'hagen presentat al·legacions, reclamacions o suggeriments.  
El 27 de setembre de 2017 la Direcció Territorial sol·licita al promotor que esmene l'expedient i li requereix document d'acceptació de la gallinassa per part de gestor autoritzat, document d'autorització del gestor de residus, compatibilitat urbanística emesa per l'ajuntament i certificat d'exposició a informació pública.  
El 31 d'octubre de 2017 l'Ajuntament de Catí remet a la Direcció Territorial la informació sol·licitada per a l'esmena.  
El 18 de gener de 2018 des de la Secció de Qualitat Ambiental de la Direcció Territorial es remet la documentació integrant de l'expedient (estudi d'impacte ambiental, projecte, còpia de l'expedient municipal, requeriments d'esmena i aportació addicional de documentació), així com informe tècnic per a l'avaluació ambiental del projecte.  
  
El 16 d'abril de 2018 es realitza requeriment d'esmena al promotor del projecte amb còpia a l'Ajuntament de Catí, en relació amb la necessitat d'aportació de documentació relativa a la justificació de disponibilitat de recursos hídrics, informe vinculant de patrimoni cultural i informe de la conselleria competent en matèria de ramaderia.  
  
El 7 de maig de 2018 l'Ajuntament de Catí remet informe de la Direcció General de Cultura i Patrimoni, informe de l'entitat subministradora d'aigua FACSA, informe de la Confederació Hidrogràfica del Xúquer relativa a afecció al domini públic hidràulic, incidència en el règim de corrents i disponibilitat de recursos hídrics. En aquesta documentació s'inclou el pla de connexió amb la xarxa municipal amb el punt de subministrament al Mas de Nadella mitjançant canonada d'uns 70 m fins als depòsits, transcorrent per terreny agrícola.  
  
Informes sectorials  
L'expedient d'avaluació ambiental conté els informes següents:  
  
- Informe municipal sobre compatibilitat urbanística de 28 d'agost de 2017 en el qual l'Ajuntament de Catí emet certificat favorable de compatibilitat urbanística.  
- Informe agropecuari de 18 de juliol de 2016, de la Direcció Territorial de Castelló, per a la granja de 80.000 pollastres d'engreix, en el qual s'informa favorablement sobre la construcció de l'explotació condicionada a la dotació d'unes condicions sanitàries mínimes. Així mateix, indica que la distància a altres explotacions de la mateixa espècie és superior a 500 m.  
- Informe favorable de 28 de març de 2017, de la directora general de Cultura i Patrimoni als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià.  
  
- Certificat de l'empresa FACSA que indica que consta pòlissa com a abonat per a subministrament al Mas de Nadella, s/n.  
- Informe de 8 de març de 2018, de la Confederació Hidrogràfica del Xúquer, en relació amb:  
1. Afecció a domini públic hidràulic:  
1.1. Afecció a llits: els depòsits d'aigua i part de la nau 3 es troben en zona de policia (100 m) del barranc de Salvassòria, respectant la zona de servitud (5 m) per a ús públic a l'efecte de les finalitats previstes en l'article 7 del Reglament del domini públic hidràulic. Indica que prèviament a l'inici de treballs en zona de policia de llit públic s'haurà de comptar amb l'autorització d'aqueix organisme.  
  
1.2. Quant al volum de les aigües residuals generat en l'explotació procedent de la neteja de les instal·lacions serà insignificant en realitzar-se prèviament una neteja en sec i posteriorment una neteja final amb aigua a pressió. Per això no hi haurà abocament. Recorda que queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es compte amb l'autorització administrativa prèvia.  
  
D'altra banda, la documentació indica que la producció de fem serà de 800 t/any, el titular indica que el fem produït no s'emmagatzemarà, serà retirat en cada buit sanitari per un gestor autoritzat per això (?). En tot cas, les instal·lacions hauran de comptar amb femers o fosses de purins estanques i impermeabilitzades amb capacitat suficient per a emmagatzemar-hi i estabilitzar les dejeccions abans del seu aprofitament o tractament posterior.  
1.3. En cas de pretendre realitzar abocament d'aigües pluvials al domini públic hidràulic, prèviament s'haurà de comptar amb l'autorització d'aquest organisme.  
2. Viabilitat de l'activitat i incidència en el règim de corrents:  
  
2.1. Inundabilitat en l'àmbit d'actuació: l'àmbit d'actuació no està estudiat en l'elaboració del sistema nacional de cartografia de zones inundables. Encara que part de la parcel·la es troba afectada per perillositat geomorfològica d'acord amb la cartografia de PATRICOVA, les seues instal·lacions se situen fora d'aquesta zona de perillositat.  
  
2.2. Afecció al règim de corrents: el 6 de novembre de 2017 es va sol·licitar a l'interessat estudi hidrològic-hidràulic simplificat, per a estimar la zona de flux preferent i la zona inundable per a període de retorn de 500 anys, però no ha sigut entregat.  
No obstant això, una vegada coneguda la ubicació de les instal·lacions, atesa la distància existent entre la ubicació de la granja (superior a 85 m) i la diferència de cotes entre el llit i la parcel·la, es presumeix que l'actuació no suposa incidència en el règim de corrents, es podrà sol·licitar un estudi d'inundabilitat en fase d'autorització d'obres si, quan s'estudie el projecte d'execució, així es considere oportú.  
  
En tot cas es recorda que com que part de les instal·lacions de l'actuació es troben en zona de policia de llit públic, per a obtindre l'autorització d'obres d'aquest organisme s'haurà de justificar que aquesta no suposa incidència en el règim de corrents a l'efecte d'allò que es disposa en l'article 9 del Reglament del domini públic hidràulic (Reial decret 849/1986), en el qual s'estableix que en la zona de flux preferent dels llits no poden autoritzar-se activitats vulnerables enfront de les avingudes ni activitats que suposen una reducció significativa de la capacitat de desguàs de la zona esmentada de flux preferent.  
  
2.3. Viabilitat de l'activitat: indica que aqueix organisme es pronunciarà sobre la viabilitat de l'activitat únicament dins de zona de policia de llit públic. Així mateix exposa que la situació bàsica del sòl és la de «rural» i que per tant, en cas que l'activitat estiguera afectada pel flux preferent o zona inundable per a un període de retorn de 500 anys, perquè aquesta fora viable, hauria de complir amb el que es disposa en l'article 9 bis i 14 bis (Reglament DPH), respectivament.  
  
Que vistos els articles esmentats, l'activitat estaria permesa en tot cas, sempre que es complira el que s'estableixen, per la qual cosa encara que l'àmbit d'actuació no està estudiat, es pot considerar que l'activitat és viable i compatible amb el Reglament del domini públic hidràulic, sempre que es prenguen les precaucions allí previstes.  
Adverteix que no obstant això, si així es considerara necessari i oportú, es podrà sol·licitar en un estudi d'inundabilitat en fase d'autorització d'obres si, quan s'analitze el projecte d'execució, així es considerara oportú.  
3. Disponibilitat de recursos hídrics: en la documentació aportada s'indica que el volum d'increment d'aigua previst és de 5.836 m³:  
  
- Consum d'aigua per a animals: 80.000 pollastres x 0,069 m³/any=5.520 m³ /any.  
- Consum d'aigua per a neteja: 4.800 m² x 0,066 m³/m²/any=316 m³/any.  
L'origen de l'aigua per a satisfer la demanda és mitjançant la connexió amb l'aigua potable municipal. L'Ajuntament de Catí disposa de l'expedient de concessió 1996CP0078 per a aprofitament d'aigües subterrànies atorgat per al proveïment de 3.200 habitants, amb un volum de 195.417 m³/any. En aquest sentit es recorda que l'ús destinat al proveïment de nuclis urbans inclou les necessitats d'aigua per a consum humà, altres usos domèstics diferents del consum humà, els usos municipals (aigualeigs, fonts i altres) i els usos d'indústries, comerços, ramaderia i regadiu de poc consum d'aigua, situats en nuclis de població i connectats a la xarxa municipal pel que, sense perjudici del que es disposa en l'article 52 i 116.3c) del text refós de la Llei d'aigües, els drets a l'ús privatiu de les aigües per a proveïment del municipi de Catí hauran de ser suficients per a atendre la demanda generada per la població.  
  
Per tant, d'acord amb tot això, la demanda generada per l'actuació (5.836 m³/any) no es considera significativa als efectes disposats en l'article 25.4 del text refós de la Llei d'aigües (Reial decret legislatiu 1/2001), i queda acreditada la disponibilitat de recursos hídrics, per la qual cosa es dedueix que l'increment de demanda previst pot ser atés des de l'origen proposat.  
4. Necessitat d'autorització d'obres:  
Indica que, d'acord amb l'article 78 del Reglament del domini públic hidràulic, per a realitzar qualsevol tipus de construcció en la zona de policia de llits, s'exigirà l'autorització prèvia de l'organisme de conca i que atés que estem parcialment en zona de policia de llit públic, abans de l'inici de les obres previstes en l'expedient de referència, serà necessària l'obtenció de l'autorització d'obres corresponent de part de l'organisme de conca.  
Conclou que s'informa favorablement sobre el projecte de llicència ambiental als efectes previstos en l'article 25.4 del text refós de la Llei d'aigües, sense perjudici de les determinacions que, com a conseqüència d'estudis més detallats o nova documentació, es puguen establir en les autoritzacions que preceptivament, si escau, s'han d'obtindre d'aquest organisme.  
  
Afeccions legals  
Afecció urbanística.  
La parcel·la està classificada com a sòl no urbanitzable comú d'acord amb el Pla general d'ordenació urbana de Catí. L'ajuntament presenta informe favorable de compatibilitat urbanística.  
Afecció a Xarxa Natura 2000 (LIC, ZEPA I ZEC).  
La ubicació de les naus de la granja es troben fora del LIC i ZEPA l'Alt Maestrat, Tinença de Benifassà, Turmell i Vallivana. La parcel·la confronta amb LIC i ZEPA. No hi ha afectació previsible.  
Afecció a vies pecuàries.  
El límit de la parcel·la on se situarà la granja confronta amb una via pecuària denominada Assagador del Mas de Nadella, amb una amplària legal de 8 m. Haurà d'evitar-se ocupar-la.  
Afecció a sòl forestal.  
La part est i sud de la parcel·la coincideix amb el marge dret del barranc de Salvassòria amb arbratge que està catalogada com a terreny forestal pel PATFOR. No obstant això, la ubicació de les naus s'ha projectat de manera que no existeix afecció a terreny forestal.  
Afecció a la contaminació per nitrats.  
El terme municipal de Catí es troba inclòs entre els municipis designats com a zones vulnerables associats a les masses d'aigua superficials afectades per la contaminació per nitrats d'origen agrari a la Comunitat Valenciana, establits en l'annex II del Decret 86/2018, de 22 de juny, del Consell.  
Afecció a domini públic hidràulic:  
Els depòsits d'aigua i part de la nau 3 afecten zona de policia del domini públic hidràulic del barranc de Salvassòria. Disposa d'informe favorable referent a la Confederació Hidrogràfica del Xúquer.  
  
Afecció per risc d'inundació:  
La parcel·la es troba parcialment afectada en la seua part nord per risc d'inundació geomorfològic d'acord amb la cartografia de PATRICOVA en una superfície d'uns 13.000 m², que no afecta la zona on estan situades les instal·lacions previstes en el projecte.  
  
  
Consideracions ambientals en l'EIA.  
1. Identificació d'impactes.  
Els impactes ambientals identificats i valorats en l'estudi d'impacte ambiental són els següents:  
- Emissió de pols a l'atmosfera: fonamentalment en els treballs de moviment de terra, fonamentacions i construccions durant la fase de construcció i durant la retirada del llit i neteja en la fase de funcionament.  
- Generació de males olors. La generació de fem en la fase de funcionament és la causa de contaminació de l'aire per males olors.  
  
- Generació de soroll: els sorolls s'ocasionen pels motors de combustió interna fonamentalment. L'estimació de nivell de soroll és inferior als 70 dB amb nivells normals de 45 dB.  
- Contaminació de l'aigua subterrània: l'aigua subterrània és susceptible de contaminar-se per fem. És un impacte que requereix mesures correctores.  
- Augment de la capacitat productiva del sòl com a conseqüència de l'aplicació d'adobs orgànics.  
- Modificació del paisatge: a causa de les presencia de construccions..  
- Creació d'ocupació: tant en la fase de construcció com en la de funcionament es generaran ocupacions directes i indirectes.  
- Increment del risc d'accidents.  
- Increment del risc de transmissió de malalties.  
2. Mesures correctores proposades en l'EIA.  
Les mesures correctores proposades són les següents:  
- Les zones on es realitzen moviments de terra es regaran per a evitar l'emissió de pols.  
- Els motors de combustió interna compliran els límits d'emissió de soroll fixats en la legislació vigent.  
- Per a evitar l'emissió d'olors, s'aplicaran bones pràctiques de neteja al final de cada lot de producció. Es netejaran i desinfectaran totes les zones i se substituirà tot el llit per un net.  
- Es respectarà i conservarà en la mesura del possible la vegetació existent en la parcel·la.  
- Es plantaran nous arbres en aquells punts on calga augmentar la barrera vegetal existent.  
- Per a la reducció d'emissions de gasos es mantindrà el llit amb el menor contingut d'humitat possible. Per a això s'empraran abeuradors sense pèrdues d'aigua.  
- Es disposarà d'una motxilla amb solució desinfectant a pressió que s'emprarà per a desinfectar els vehicles que entren en l'explotació.  
  
- Es disposarà d'entrades metàl·liques de provada resistència en tots els buits de ventilació per a evitar l'entrada d'animals.  
- A les portes d'accés a les naus es disposarà de pediluvis.  
- Es disposarà d'una tanca interior per a evitar l'entrada de vehicles de proveïment de pinso i de retirada del fem.  
- El fem produït per l'activitat no s'emmagatzemarà en cap moment en l'explotació. Després del buidatge d'animals, el fem es depositarà directament en els vehicles del gestor contractat.  
- L'activitat disposarà d'un contracte amb un gestor de cadàvers.  
- Les restes dels medicaments, plaguicides, desinfectants s'hauran d'emmagatzemar en condicions adequades i ser retirats per gestor autoritzat.  
- Es complirà la vigent legislació de riscos laborals.  
- Es respectarà la Llei de patrimoni cultural valencià.  
3. Programa de vigilància ambiental proposat en l'EIA.  
L'EIA estableix les següents accions de control de l'activitat:  
- Setmanalment durant la construcció es realitzarà un control visual de la pols depositada sobre la vegetació en un radi de 100 m al voltant de l'explotació.  
- Diàriament es controlaran i reposaran, si escau, les senyalitzacions d'obra i els elements de seguretat.  
- En cas de canvi d'oli de la maquinària es procedirà al reglatge dels motors de combustió interna.  
- Setmanalment durant la construcció s'aplicaran controls per a determinar el grau d'aplicació de la normativa de riscos laborals.  
- En la fase de funcionament es vigilarà que es realitzen de forma adequada les tasques de neteja i desinfecció de les instal·lacions, així com el correcte ús de la motxilla a pressió amb solució desinfectant.  
- Es vigilarà diàriament que els pediluvis estiguen en les entrades per als vianants de les naus i que tinguen solució desinfectant.  
- Es portarà un control sanitari dels animals.  
4. Consideracions de l'òrgan ambiental.  
Part de les edificacions (part de la nau 3 i depòsits d'aigua) es troben afectats per domini públic hidràulic en estar inclosos en la zona de policia de 100 m del barranc Salvasòria. No obstant això, disposa d'informe favorable de la Confederació Hidrogràfica del Xúquer, en el qual formula una sèrie de consideracions que han sigut anteriorment exposades.  
La parcel·la es troba afectada per risc d'inundació geomorfològica, d'acord amb la cartografia de l'IDEV. No obstant això, les edificacions es troben fora de l'àmbit de la zona inundable.  
En el cas de les explotacions ramaderes un dels principals impactes és la contaminació de les aigües per nitrats.  
El terme municipal de Catí es troba inclòs entre els municipis designats com a zones vulnerables associats a les masses d'aigua superficials afectades per la contaminació per nitrats d'origen agrari a la Comunitat Valenciana, establits en l'annex II del Decret 86/2018, de 22 de juny, del Consell, dins del sistema d'explotació Sénia-Maestrat, corresponent a la massa d'aigua ES08MSPF07.01, amb la denominació riu Sant Miquel: Capçalera-La Mosquera.  
La retirada, transport i gestió del fem serà realitzada pel gestor de residus Basculantes Especiales, SL, autoritzat per la regió de Múrcia amb expedient AU/AAU/2013/28 i inscrit en el registre SANDACH.  
  
Atés que el fem no podrà ser emmagatzemat en les instal·lacions, en acabar cada cicle s'haurà de coordinar amb el gestor autoritzat per a la seua retirada, transport i gestió.  
No obstant això, coincidint la ubicació en zona vulnerable a la contaminació per nitrats del terme municipal de Catí, s'hauran d'adoptar mesures preventives addicionals per a evitar efectes de contaminació pel fem generat, per si per alguna circumstància no fora possible retirar-lo directament després de cada cicle de producció. Per això, s'habilitarà un femer impermeabilitzat que haurà de tindre la capacitat suficient per a emmagatzemar-hi la gallinassa produïda durant un cicle productiu, amb les característiques constructives que s'indiquen en el condicionat de la present resolució. Quant a la ubicació, es realitzarà en els terrenys de la parcel·la que no es troben afectats pel domini públic hidràulic, ni per la zona afectada per risc geomorfològic d'inundació o terrenys forestals, en la zona com més allunyada millor del barranc.  
El promotor de la granja haurà de portar un registre de la retirada del fem en el qual s'indique almenys la data, la quantitat retirada i el nom del gestor.  
Per a evitar contaminació de les aigües en l'explotació, el fem no haurà de depositar-se ni manipular-se sobre el terreny natural, per això totes les tasques de manipulació del fem hauran de realitzar-se sobre solera de formigó o un altre material que evite l'escolament dels lixiviats als corrents superficials (és confrontant amb el barranc de Salvassòria) o la percolació a través del terreny.  
  
Consideracions jurídiques  
El projecte examinat constitueix un dels supòsits en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, d'acord amb l'apartat 1-h de l'annex I del Decret 162/1990.  
  
En l'expedient s'han observat els tràmits previstos la Llei 21/2013 d'avaluació ambiental i en les altres disposicions que li són aplicables.  
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot això es formula la següent resolució:  
  
Primer  
Estimar acceptable, als sols efectes ambientals, sense perjudici de l'obtenció de les autoritzacions sectorials que li siguen aplicables, la realització del projecte granja de pollastres d'engreix de 80.000 places, situat en el terme municipal de Catí en parcel·la 538 del polígon 23, promoguda per Alfredo Puig Puig, sempre que es desenvolupe amb les previsions del projecte, l'estudi d'impacte ambiental i altra documentació que hi ha en l'expedient, i s'adopten els condicionants indicats en l'apartat segon.  
  
Segon  
Addicionalment a les mesures adoptades en el projecte, s'estableixen les condicions següents:  
1. El nombre total de pollastres en l'explotació no excedirà de 80.000.  
2. S'ajustarà al que es disposa per la Confederació Hidrogràfica del Xúquer en les autoritzacions i consideracions corresponents en les matèries de la seua competència exposades en l'informe reflectit en la part expositiva.  
3. Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a la seua protecció i conservació de conformitat amb allò que es preveu en els articles 63 i 65 de la Llei 4/1998, d'11 de juny, de la Generalitat Valenciana del patrimoni cultural valencià.  
4. Com a mesures d'integració paisatgística s'hauran de condicionar els murs exteriors de les naus amb tonalitat ocre o beix i conservar els arbres de la parcel·la en les zones no ocupades.  
5. La instal·lació ramadera haurà de comptar amb una tanca perimetral i un control efectiu de l'explotació. Així mateix, comptarà amb equips de neteja i desinfecció adequats tant per a la instal·lació com per als operaris i vehicles que puguen accedir a la instal·lació. Es condicionaran les finestres amb malles per a evitar la proliferació de vectors de malalties.  
6. Així mateix, la instal·lació comptarà amb femer impermeabilitzat amb les característiques següents de disseny i capacitat:  
6a. Capacitat suficient per a emmagatzemar-hi la gallinassa produïda durant un cicle productiu (de 130 a 200 t). Tindran vora perimetral i pendent cap a una basseta de recollida de lixiviats connectada a un depòsit estanc que haurà de disposar-se per a la posterior gestió dels lixiviats recollits per un gestor autoritzat, d'acord amb la seua naturalesa. Es procedirà a tapar o cobrir el fem emmagatzemat amb una coberta flexible per a evitar pèrdues de nitrogen i l'arrossegament del fem per la pluja.  
6b. Se situarà en el terreny agrícola situat al sud de les naus 1 i 2.  
  
7. S'haurà d'instal·lar un sistema d'evacuació i drenatge de pluvials de manera que no entren en contacte amb substàncies que puguen contaminar-les.  
8. En cap moment podran abocar-se a l'exterior les aigües de neteja ni els llots procedents de les naus, i s'habilitaran els dispositius necessaris per a això. Així com tampoc al llit que discorre per aquesta.  
  
9. En relació amb el risc d'incendis, es complirà el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants, tant en la fase d'execució, en la de funcionament i, si escau, en el desmantellament.  
  
10. Es mantindrà un registre del programa de vigilància ambiental, incloent-hi els justificants de la gestió dels residus en general, de la retirada de cadàvers i en relació amb la gestió de la gallinassa, un registre actualitzat dels documents de lliurament a gestor autoritzat, en el qual haurà de constar almenys la data de retirada, la quantitat retirada i el nom del gestor autoritzat.  
Després de cada cicle productiu es comprovarà l'estanquitat de les lloses de solera que s'hauran de construir amb formigó armat impermeabilitzat.  
11. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, s'haurà de comunicar a l'òrgan ambiental competent que establirà, si escau, l'aplicació de noves mesures correctores.  
  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si escau, pertoquen en via administrativa o judicial enfront de l'acte d'autorització del projecte.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 41 de la Llei 21/2013 d'avaluació ambiental.  
  
Cinqué  
D'acord amb la disposició transitòria primera de la Llei 21/2013, de 9 de desembre, d'avaluació ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013 és aplicable a la present declaració d'impacte ambiental.  
  
València, 23 de novembre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 13 de febrer de 2019.- El director general de Medi Natural i d'Avaluació Ambiental: Antoni Marzo i Pastor.